钦定古今图书集成/明伦汇编/氏族典/第390卷 > 李嗣昭
## 钦定古今图书集成/明伦汇编/氏族典/第390卷 > 李嗣昭

按《五代史义儿传》：“嗣昭本姓韩氏，汾州大谷县民家
子也。太祖出猎，至其家，取以为子。初名进通，后改名
嗣昭，为内衙指挥使。天复元年，梁围太原，嗣昭以精
骑出击，梁军解去。嗣昭出阴地，取慈州，又取隰州。是
岁，梁兵西围凤翔，嗣昭乘间攻梁，朱友宁、氏叔琮以兵十万迎击之，嗣昭败走，遂围太原。太祖大恐，谋走”
云州，嗣昭力争以为不可，昼夜出奇兵击梁军，梁军
解，嗣昭复取慈、隰。天祐三年，与周德威攻梁潞州，为
昭义军节度使。周德威战死，嗣昭权知幽州。居数月，
以李绍宏代之。嗣昭将去幽州人皆号哭，闭关遮留
之，嗣昭夜遁。十九年，从庄宗击契丹于望都，庄宗为
契丹围之数十重，嗣昭以三百骑决围，取庄宗以出。
是时，晋遣阎宝攻张文礼于镇州，宝为镇人所败，乃
以嗣昭代之。镇兵出掠九门，嗣昭击之且尽，馀三人
匿破垣中，嗣昭驰马射之，反为贼射中脑。嗣昭箙中
矢尽，拔矢于脑，射杀一人，还营而卒。嗣昭诸子，继俦
长而懦，其弟继韬囚之以自立。庄宗灭梁，继韬将走
契丹，会赦至，乃已。继韬母杨氏，善畜财，平生居积行
贩至赀百万，至是乃赍银数十万两至京师，厚赂宦
官、伶人。夫人亦以赂谒刘皇后，由是庄宗释继韬。继
韬复赂宦官，求归镇，庄宗不许。继韬阴使人告继远，
令起变于军中，事泄，斩于天津桥。已而召继俦还京，
其弟继达杀继俦，自刭死。嗣昭七子至明宗时，继能、
继袭皆见杀，惟一子继忠仅免。继忠家于晋阳，杨氏，
所积馀赀犹钜万。晋高祖自太原起兵，契丹求赂贷
于继忠，甚德之，以为沂、棣、单三州刺史。开运中卒。